Úradný vestník L 207 , 17/08/1996 S. 0001 - 0002



Nariadenie Komisie (EHS) č. 1644/96 z 30. júla 1996, ktorým sa stanovujú podrobné pravidlá na poskytovanie podpory pre určité strukoviny na zrno KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (EHS) č. 1577/96 z 30. júla 1996 o špecifických opatreniach týkajúcich sa určitých strukovín na zrno [1] a najmä na jeho článok 6, keďže na základe článku 2 ods. 2 nariadenia (ES) č. 1577/96 sa podpora poskytuje na hektár vysiatej plochy a plochy, z ktorej bola zozbieraná úroda; keďže článok 3 stanovuje, že v prípade, že sa prekročí maximálne garantovaná výmera, čiastka podpory sa musí v príslušnom hospodárskom roku proporcionálne znížiť; keďže vzhľadom na uvedené, malo by sa prijať ustanovenie, aby sa podpora nevyplácala dovtedy, kým nebude stanovená konečná čiastka podpory; keďže v súlade s nariadením Komisie (EHS) č. 3887/92 z 23. decembra 1992, ktorým sa stanovujú podrobné pravidlá pre uplatňovanie integrovaného administratívneho a kontrolného systému pre určité programy podpory spoločenstva [2], naposledy zmeneným a doplneným nariadením (ES) č. 2015/95 [3], ak má systém podpory riadne fungovať, členské štáty musia vykonávať kontroly, aby sa zabezpečilo, že nebude dochádzať k duplicitným platbám podpory na dotknuté plochy; keďže opatrenia uvedené v tomto nariadení sú v súlade so stanoviskom Riadiaceho výboru pre sušené krmivá, PRIJALA TOTO NARIADENIE: Článok 1 Podpora sa poskytuje na výmery: a) ktoré boli úplne vysiate a plochy, z ktorých bola zozberaná úroda a na ktorých sa zachovávali obvyklé podmienky pestovania; a b) na ktoré bola predložená žiadosť o podporu "na plochu" v súlade s článkom 4 nariadenia (EHS) č. 3887/92. Článok 2 1. Komisia stanoví prekročenie maximálnej garantovanej plochy a stanoví konečnú čiastku podpory najneskôr do 15. novembra daného hospodárskeho roku. 2. Členský štát vyplatí podporu najneskôr do 60 dní po dátume uverejnenia konečnej výšky podpory v Úradnom vestníku Európskych spoločenstiev. Článok 3 Každý členský štát oznámi Komisii najneskôr do: a) 15. septembra plochy (vyjadrené v hektároch a ároch), vzhľadom na ktoré sa žiadala podpora, rozpísané podľa jednotlivých produktov, b) 1. novembra plochy, vzhľadom na ktoré musí byť podpora pridelená. Článok 4 Nariadenie Komisie (EHS) č. 2353/89 [4] sa týmto zrušuje. Článok 5 Pre hospodársky rok 1996/97 sa však uplatňujú tieto prechodné opatrenia: 1. Napriek článku 1 písm. b), žiadosti o podporu sa predkladajú najneskôr do 31. júla 1996. Žiadosti o podporu obsahujú aspoň tieto informácie: - identifikáciu výrobcu, - plochy vysiate a obrábané s cieľom vypestovať daný produkt alebo produkty (v hektároch a v ároch) a pokiaľ výrobca nepodal žiadosť o podporu "na plochu" na hospodársky rok 1995/96 identifikácia poľnohospodárskych parciel na majetku, - deklaráciu výrobcu o tom, že dané plochy nie sú predmetom iných žiadostí o podporu na hektár, a to najmä podpory uvedenej pod článkom 1 ods. 2 nariadenia Rady (EHS) č. 729/70 [5]. 2. Členské štáty preveria, či sa takáto podpora neposkytuje na plochy, vzhľadom na ktoré sa už žiadalo o podporu na hektár na základe článku 1 ods. 2 nariadenia (EHS) č. 729/70; navyše vykonajú príslušné kontrolné opatrenia a informujú Komisiu o opatreniach prijatých v tomto smere. Článok 6 Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev. Bude sa uplatňovať od hospodárskeho roku 1996/1997. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 30. júla 1996 Za Komisiu Franz Fischler člen Komisie [1] Ú. v. ES L 206, 16.8.1996, s. 4. [2] Ú. v. ES L 391, 31.12.1992, s. 36. [3] Ú. v. ES L 197, 22.8.1995, s. 2. [4] Ú. v ES L 222, 1.8.1989, s. 56. [5] Ú. v. ES L 94, 28.4.1970, s. 13. --------------------------------------------------